Die Harriman Institute, wat aan die Columbia-universiteit te New York verbonde is, is een van die wêreld se leidende akademiese instellings wat op Russiese, Eurasiese en Oos-Europese studies fokus. Dit is die oudste navorsingsinstelling op hierdie gebied in die Verenigde State. Die instituut is in 1946 gestig as die eerste akademiese sentrum in die Verenigde State wat aan interdissiplinêre navorsing oor Rusland en die Sowjetunie gewy is. Die instelling, wat aanvanklik as Russian Institute bekend gestaan het, is onder meer deur die Rockefeller-stigting (Rockefeller Foundation) geborg. Die Russian Institute is in 1982 amptelik hernoem as W. Averell Harriman Institute for the Advanced Study of the Soviet Union, ter waardering van goewerneur Harriman (1891−1986) se grootmoedige bydrae tot die instituut en die lewenslange voortreflike diens wat hy gelewer het - onder meer as een van die VSA se leidende diplomate in Moskou gedurende die Tweede Wêreldoorlog en die Koue Oorlog wat daarop gevolg het. Harriman, die seun van die spoorwegmagnaat Edward Henry Harriman (1848−1909), was 'n demokratiese politikus, sakeman en diplomaat wat onder president Harry S. Truman tussen 1946 en 1947 as Minister vir Handel (Secretary of Commerce) gedien en later die amp van 48ste goewerneur van die deelstaat New York beklee het.